Document ID: 32006R0341

ΚΑΝΟΝΙΣΜΌΣ (ΕΚ) αριθ. 341/2006 ΤΗΣ ΕΠΙΤΡΟΠΉΣ
της 24ης Φεβρουαρίου 2006
για θέσπιση των προδιαγραφών της ενότητας ad hoc 2007 για τα εργατικά ατυχήματα και τα προβλήματα υγείας που συνδέονται με την εργασία, όπως προβλέπεται από τον κανονισμό (ΕΚ) αριθ. 577/98 του Συμβουλίου, και για τροποποίηση του κανονισμού (ΕΚ) αριθ. 384/2005
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 384/2005 της Επιτροπής, της 7ης Μαρτίου 2005, για τη θέσπιση του προγράμματος ενοτήτων ad hoc, που θα καλύπτει τα έτη 2007 έως 2009, με σκοπό τη διενέργεια δειγματοληπτικής έρευνας εργατικού δυναμικού που προβλέπεται από τον κανονισμό (ΕΚ) αριθ. 577/98 (2) του Συμβουλίου περιλαμβάνει μια ενότητα ad hoc για τα εργατικά ατυχήματα και τα προβλήματα υγείας που συνδέονται με την εργασία.
(2)
Στο ψήφισμά του με αριθμό 2002/C 161/01, της 3ης Ιουνίου 2002, σχετικά με τη νέα κοινοτική στρατηγική υγείας και ασφάλειας στην εργασία (2002-2006) (3), το Συμβούλιο καλεί την Επιτροπή και τα κράτη μέλη να ενισχύσουν τις διεξαγόμενες εργασίες εναρμόνισης των στατιστικών για τα εργατικά ατυχήματα και τις επαγγελματικές ασθένειες προκειμένου να υπάρχουν διαθέσιμα συγκρίσιμα στοιχεία για την αντικειμενική αξιολόγηση της επίπτωσης και της αποτελεσματικότητας των μέτρων που λαμβάνονται στο πλαίσιο της νέας κοινοτικής στρατηγικής.
(3)
Η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (4) ορίζει ότι οι εργοδότες οφείλουν να τηρούν κατάλογο των εργατικών ατυχημάτων που είχαν ως συνέπεια για τον εργαζόμενο ανικανότητα εργασίας μεγαλύτερη των τριών εργάσιμων ημερών και ότι οφείλουν επίσης να συντάσσουν και να θέτουν στη διάθεση των αρμόδιων αρχών, σύμφωνα με τις εθνικές νομοθεσίες ή/και πρακτικές, εκθέσεις για τα εργατικά ατυχήματα, θύματα των οποίων υπήρξαν οι υπ’ αυτούς εργαζόμενοι. Στη σύστασή της 2003/670/ΕΚ, της 19ης Σεπτεμβρίου 2003, σχετικά με τον ευρωπαϊκό κατάλογο των επαγγελματικών ασθενειών, η Επιτροπή συνέστησε στα κράτη μέλη να εξασφαλίσουν ότι όλα τα περιστατικά επαγγελματικών ασθενειών δηλώνονται (5), να ευθυγραμμίσουν σταδιακά τις στατιστικές τους για τις επαγγελματικές ασθένειες με τον ευρωπαϊκό κατάλογο, σύμφωνα με τις εργασίες που βρίσκονται σε εξέλιξη στο πλαίσιο του συστήματος εναρμόνισης των ευρωπαϊκών στατιστικών για τις επαγγελματικές ασθένειες. Η ανακοίνωση της Επιτροπής, της 11ης Μαρτίου 2002, σχετικά με μια νέα κοινοτική στρατηγική υγείας και ασφάλειας 2002-2006 (6), τονίζει ότι οι στατιστικές πληροφορίες θα πρέπει όχι μόνο να καλύπτουν τα εργατικά ατυχήματα και τις αναγνωρισμένες επαγγελματικές ασθένειες, καθώς και τις αιτίες και τις συνέπειές τους, αλλά και να εισαγάγουν στοιχεία που μπορούν να υπολογιστούν ποσοτικά όσον αφορά τους παράγοντες που συνδέονται με το εργασιακό περιβάλλον και οι οποίοι ενδέχεται να προκαλέσουν τα προβλήματα. Θα πρέπει επίσης να υπάρχουν διαθέσιμα στατιστικά στοιχεία για νεοεμφανιζόμενα φαινόμενα, όπως οι διαταραχές και οι ασθένειες που συνδέονται με το στρες και τα μυοσκελετικά προβλήματα.
(4)
Είναι επίσης αναγκαίο να επικαιροποιηθούν οι προδιαγραφές του δείγματος που ορίζεται στο τμήμα 1 του παραρτήματος του κανονισμού (ΕΚ) αριθ. 384/2005, ώστε το δείγμα που είναι διαθέσιμο για ανάλυση στην ενότητα ad hoc να είναι όσο το δυνατόν αποκαλυπτικότερο.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο λεπτομερής κατάλογος των πληροφοριών που πρέπει να συλλεχθούν το 2007 από την ενότητα ad hoc για τα εργατικά ατυχήματα και τα προβλήματα υγείας που συνδέονται με την εργασία, ο οποίος απαιτείται για το τμήμα 1 του παραρτήματος του κανονισμού (ΕΚ) αριθ. 384/2005, παρατίθεται στο παράρτημα του παρόντος κανονισμού.
Άρθρο 2
Στο τμήμα 1 του παραρτήματος του κανονισμού (ΕΚ) αριθ. 384/2005, το σημείο «Δείγμα» αντικαθίσταται από το ακόλουθο κείμενο:
«Δείγμα: η ηλικιακή ομάδα-στόχος για το δείγμα γι’ αυτή την ενότητα συνίσταται σε άτομα ηλικίας 15 ετών και άνω.»
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Φεβρουαρίου 2006.

Labels: 9
19